એમને વિદાય આપવા રથ સુધી પહોંચાડવા જે કુરુઓ જાય છે તેની યાદી ભગવાન વ્યાસ આપે છે. આ યાદી મહત્ત્વની છે. એમાં એવા લોકો છે જે દુર્યોધનના પક્ષે લડ્યા છતાં જેમની ભક્તિ કૃષ્ણ માટે હતી. આ વીરો છે—ભીષ્મ, દ્રોણ, કૃપ, વિદુર,ધૃતરાષ્ટ્ર, અશ્વત્થામા, વિકર્ણ અને યુયુત્સુ. વિકર્ણનું નામ યાદ કરીએ એ સાથે જ દ્રૌપદીવસ્ત્રહરણ વખતે એ એક જ મહારથી દ્રૌપદીના પ્રશ્નનો ઉત્તર આપવા ઊભો થયો હતો એ વાત ભૂલવા જેવી નથી.